b'\n_START_ARTICLE_\nValiut\xc5\xb3 rinka\n_START_PARAGRAPH_\nValiut\xc5\xb3 rinka \xe2\x80\x93 finansin\xc4\x97s operacijos, vykdomos su u\xc5\xbesienio valiutomis. Dar vadinama Forex (angl. Foreign Exchange market) \xe2\x80\x93 pasaulin\xc4\x97 tarpbankin\xc4\x97 valiut\xc5\xb3 rinka. Forex \xe2\x80\x93 \xc4\xafvairios u\xc5\xbesienio valiutos pirkimo-pardavimo operacij\xc5\xb3 visuma, kuri atspindi tarptautines, politines ir ekonomines realijas, tendencijas, poreikius ir kintan\xc4\x8dias s\xc4\x85lygas. \xe2\x80\x9eForex\xe2\x80\x9c rinkos pagrindiniai dalyviai (angl. market-makers) \xe2\x80\x93 bankai, tarptautin\xc4\x97s bendrov\xc4\x97s, finans\xc5\xb3 institucijos, stamb\xc5\xabs spekuliantai, atliekantys did\xc5\xbeiul\xc4\x97s apimties sandorius, galin\xc4\x8dius pakeisti valiut\xc5\xb3 kurs\xc4\x85, ir smulk\xc5\xabs investuotojai._NEWLINE_Forex rinka prad\xc4\x97jo formuotis 1971 metais, kai nustojo galioti Bretton-Woods valiut\xc5\xb3 kurs\xc5\xb3 reguliavimo sistema bei buvo pereita nuo fiksuot\xc5\xb3 prie \xe2\x80\x9eplaukiojan\xc4\x8di\xc5\xb3\xe2\x80\x9c valiut\xc5\xb3 kurs\xc5\xb3._NEWLINE_Forex rinka veikia vis\xc4\x85 par\xc4\x85, penkias dienas per savait\xc4\x99. \xc5\xa0ios rinkos vienos paros apyvarta kelias de\xc5\xa1imtis kart\xc5\xb3 vir\xc5\xa1ija bendr\xc4\x85 vis\xc5\xb3 JAV fond\xc5\xb3 bir\xc5\xbe\xc5\xb3 m\xc4\x97nesin\xc4\x99 apyvart\xc4\x85, o 2013 m. baland\xc5\xbeio m\xc4\x97nes\xc4\xaf BIS (Bank of international settelment) fiksavo rekordin\xc4\xaf  5,3 trilijono JAV doleri\xc5\xb3 apyvartos lyg\xc4\xaf (2010 m.  4,0 trl., 2007 m. 3,3 trl.). _NEWLINE_Apie 80\xc2\xa0% vis\xc5\xb3 sandori\xc5\xb3 sudaro spekuliacin\xc4\x97s operacijos, kuri\xc5\xb3 tikslas gauti peln\xc4\x85 i\xc5\xa1 valiutini\xc5\xb3 kurs\xc5\xb3 skirtum\xc5\xb3, likusieji \xe2\x80\x93 prekybin\xc4\x97s arba investicin\xc4\x97s kilm\xc4\x97s. B\xc5\xabtent spekuliacija labiausiai ir domina priva\xc4\x8dius investuotojus, nes intensyviai besikei\xc4\x8diantys valiut\xc5\xb3 kursais sudaro ir solidaus pelno galimyb\xc4\x99.\n_START_SECTION_\nForex rinkos dalyviai\n_START_PARAGRAPH_\nViena i\xc5\xa1 FX rinkos patrauklumo prie\xc5\xbeas\xc4\x8di\xc5\xb3 \xe2\x80\x93 didelis jos dalyvi\xc5\xb3 skai\xc4\x8dius, s\xc4\x85lygojantis nuolatin\xc4\xaf augim\xc4\x85, populiarum\xc4\x85 ir likvidum\xc4\x85. _NEWLINE_Pagrindiniai Forex rinkos dalyviai \xe2\x80\x93 Market Makers. Tai bankai, tarptautin\xc4\x97s kompanijos, finans\xc5\xb3 institucijos, stamb\xc5\xabs spekuliantai. Esminis j\xc5\xb3 skiriamasis bruo\xc5\xbeas \xe2\x80\x93 did\xc5\xbeiul\xc4\x97s sandori\xc5\xb3 apimtys, galin\xc4\x8dios \xc5\xbeymiai pakeisti valiutos kotiruot\xc4\x99 ar kain\xc4\x85. Kitaip tariant, tai tos institucijos, nuo kuri\xc5\xb3 priklauso klimatas rinkoje. Ta\xc4\x8diau rinkoje gali dalyvauti ir privat\xc5\xabs individual\xc5\xabs investuotojai.\n_START_SECTION_\nMar\xc5\xbein\xc4\x97 Prekyba Forex\n_START_PARAGRAPH_\nFinans\xc5\xb3 kriz\xc4\x97 paskatino daugel\xc4\xaf investuotoj\xc5\xb3 aktyviau susidom\xc4\x97ti alternatyviu investiciniu instrumentu - mar\xc5\xbeine ma\xc5\xbemenine valiut\xc5\xb3 rinka Forex. Mar\xc5\xbein\xc4\x97s prekybos esm\xc4\x99 sudaro tai, jog klientas, \xc4\xafne\xc5\xa1damas minimali\xc4\x85 nustatyt\xc4\x85 sum\xc4\x85 (depozit\xc4\x85), turi galimyb\xc4\x99 operuoti nepalyginamai didesn\xc4\x97mis sumomis nei jo \xc4\xafne\xc5\xa1tos (nuosavos) l\xc4\x97\xc5\xa1os._NEWLINE_Toki\xc4\x85 galimyb\xc4\x99 jam suteikia brokeris, teikiantis ne tik \xc4\xafvairaus pob\xc5\xabd\xc5\xbeio informacij\xc4\x85 apie rink\xc4\x85, prekyb\xc4\x85 valiuta ir pan., bet ir kreditin\xc4\x99 linij\xc4\x85 \xe2\x80\x93 stambias sumas, u\xc5\xbetikrinan\xc4\x8dias \xe2\x80\x9ei\xc5\xa1\xc4\x97jim\xc4\x85" \xc4\xaf rink\xc4\x85, kuriomis investuotojas gali laisvai operuoti \xc4\xafne\xc5\xa1damas tam tikr\xc4\x85 savo u\xc5\xbestat\xc4\x85._NEWLINE_Praktinis pavyzdys: klientas atsidar\xc4\x97 prekybin\xc4\x99 s\xc4\x85skait\xc4\x85 ir \xc4\xafne\xc5\xa1\xc4\x97 \xc4\xaf j\xc4\x85 1 000 USD. Brokeris suteikia klientui svert\xc4\x85, leid\xc5\xbeiant\xc4\xaf prekiauti 100 kart\xc5\xb3 didesn\xc4\x97mis pozicijomis, nei jo turimas kapitalas. Vadinasi, klientas gal\xc4\x97s prekiauti 100 000 USD dyd\xc5\xbeio pozicija, realiai \xc4\xafne\xc5\xa1\xc4\x99s tik 1 000 USD.\n_START_SECTION_\nForex signalai\n_START_PARAGRAPH_\nForex signalai rekomenduoja prad\xc4\x97ti valiut\xc5\xb3 poros pirkimo pardavimo sandor\xc4\xaf. Signalai yra pateikiami \xc5\xbemogaus ir/arba automatizuot\xc5\xb3 priemoni\xc5\xb3 analize, kuri remiasi \xc5\xa1ali\xc5\xb3 ekonomin\xc4\x97mis bei finansin\xc4\x97mis naujienomis. Vie\xc5\xa1ai skelbiamais ekonomikos rodikliais, tokiais kaip, BVP, \xc5\xa1alies ma\xc5\xbemenin\xc4\x97s prekybos, paslaug\xc5\xb3 ar nekilnojamojo turto sektoriaus indikatoriais, centrini\xc5\xb3 bank\xc5\xb3 pal\xc5\xabkan\xc5\xb3 normomis, infliacijos bei defliacijos rodikliais.\n_START_SECTION_\nDid\xc5\xbeiausia rinka pasaulyje\n_START_PARAGRAPH_\nValiut\xc5\xb3 prekybos rinka yra did\xc5\xbeiausia spekuliacin\xc4\x97 rinka pasaulyje, \xc5\xbeenkliai lenkianti akcij\xc5\xb3 bir\xc5\xbe\xc4\x85. Apskai\xc4\x8diuota, kad 2010 metais vidutin\xc4\x97 dienos apyvarta, pasaulin\xc4\x97se forex bir\xc5\xbeose siek\xc4\x97 3,98 trilijono Jungtini\xc5\xb3 Amerikos Valstij\xc5\xb3 doleri\xc5\xb3.\n_START_SECTION_\nForex Lietuvoje\n_START_PARAGRAPH_\nLietuvoje pirmoji kompanija savo veikl\xc4\x85 pasaulin\xc4\x97je valiut\xc5\xb3 rinkoje prad\xc4\x97jo 1997 metais. \xc5\xa0iuo metu Lietuvoje yra sudarytos visos s\xc4\x85lygos prekiauti Forex rinkoje, dirba nema\xc5\xbeai kompanij\xc5\xb3 atstovaujan\xc4\x8di\xc5\xb3 u\xc5\xbesienio brokerius. Jos teikia ne tik prekybos paslaugas, ta\xc4\x8diau konsultuoja, rengia mokymus. Pasteb\xc4\x97tina, kad Lietuvoje teikiant Forex prekybos paslaugas dominuoja ne \xc5\xa1alies komerciniai bankai, ta\xc4\x8diau brokerin\xc4\x97s kompanijos.'